ร้านก๋วยเตี๋ยวปากหม้อเปิดใหม่ย่านเลียบด่วน สูตรต้นตำหรับพนมสารคาม ของ เจ๊กบ  สามารถนั่งทานกันแบบม้วนใหม่ๆใส่ถ้วยน้ำซุปรสนิ่มๆ ได้บรรยากาศเหมือนดั้งเดิม แบบไม่ต้องไปไกลถึง ฉะเชิงเทรา หรือ พนมสารคาม 

ร้านก๋วยเตี๋ยวปากหม้อเปิดใหม่ (เปิดมาได้ประมาณเดือนเดียว) ร้านนี้ตั้งอยู่ในซอยโยธินพัฒนา 3 หรือซอยเดียวกับโพธาลัย แต่ทว่าไม่ต้องเลี้ยวเข้าไปนะค่ะ  ร้านนี้จะอยู่บนถนนตรงข้ามร้่านเพ้อ หรือ โรงแรมอุ่น มีป้ายบอกทางชัดเจนค่ะ  เวลาเปิดไม่แน่ใจว่าเช้าแค่ไหน แต่ว่าวันนี้ มา 10 โมงก็มีคนนั่งทานกันแล้ว ส่วนปากหม้อก็ทำขายจนของหมดค่ะ 4-5 โมงเย็นก็หมดแล้ว ..แล้วแต่วันด้วย

ร้านนี้เป็นร้านข้างทางมีอาหารจานเด่นคือ ก๋วยเตี๋ยวปากหม้อ และก๋วยเตี๋ยวต้มยำ เย็นตาโฟ ข้าวขาหมู ก๋วยเตี๋ยวหลอด 

ก๋วยเตี๋ยวปากหม้อร้านนี้จะมีโซนที่สามารถนั่งทานข้างๆคนทำได้ค่ะ ได้บรรยากาศมาก (เหมือนั่งรอซูชิบาร์ ฮ่าๆ)  หากนั่งโซนนี้พอสั่งแล้วเขาจะค่อยๆม้วนมาทีละชิ้นมาใส่ในถ้วยน้ำซุปเรา  สำหรับทาน 1 ชุด ประมาณ 50 บาทค่ะ มีปากหม้อ 6 ชิ้น  แอบงงๆเมือนกัน แต่สามารถสั่งแยกเป็นอย่างๆและสั่งปากหม้อเพิ่มได้เป็นตัวๆ

สำหรับไส้มีให้เลือก ประมาณ 5-6 อย่าง เช่น กุ้ยช่าย  กะหล่ำปลี ถั่วงอก  หน่อไม้  ถั่วฝักยาว ไชโป้วหวาน   ส่วนตัวแล้วไส้ที่ชอบ จะเป็น กุ๋ยช่าย  กะหล่ำปลี และ ไชโป้วหวาน  เป็นไส้ที่ทานแล้วเข้ากับน้ำซุปดีค่ะ  

ส่วนน้ำซุปมีให้เลือก 2 แบบคือ หมู (กระดูกหมูต้มเปื่อย) หรือ ไก่ (ขาไก่ ปีกไก่ เลือด เลือกสั่งเพิ่มได้ค่ะ )  หากเป็นซุปกระดูกหมูจะมีหัวไชเท้ามาด้วยหวานๆดีค่ะ น้ำซุปรสกลมกล่อมดีรสนิ่มๆดี  นอกจากนี้ร้านยังมีกากหมู และ เครื่องปรุ่งให้เลือกเติมได้ตามใจลูกค้า  

โดยรวมก็ปากหม้อแป้งนิ่มดีค่ะ แต่ว่าไส้มาแบบน้อยไปนิด ตัวเล็กๆบางๆ เหมือน 6 ชิ้นจะทานไม่อิ่ม ซัก 9 น่าจะดี มีไส้ให้เลือกหลากหลาย  น้ำซุปรสดีค่ะ   อาจจะราคาสูงซักหน่อยหากเทียบกับต่างจังหวัด ซึ่งเป็นเรื่องทั่วไปของร้านใน กทม.  เป็นก๋วยเตี๋ยวที่น่ามาลองเปลี่ยนการทานแบบเส้นๆเดิมๆมาทานแบบแป้งปากหม้อ แถมยังไม่ต้องไปหาทานไกลๆ ก็อร่อยได้เหมือนกัน


